b'\n_START_ARTICLE_\nLouis Berlinguette\n_START_SECTION_\nKariera\n_START_PARAGRAPH_\nBerlinguette se je najprej uveljavil v ligi Timiskaming Professional Hockey League, v kateri je zastopal barve mo\xc5\xa1tva Haileybury Comets in zanj v povpre\xc4\x8dju dosegal ve\xc4\x8d kot en zadetek na tekmo. V sezoni 1910/11 je igral za Haileybury v ligi National Hockey Association v premierni sezoni lige. Po koncu sezone je Haileybury od\xc5\xa1el nazaj v ligo TPHL, tako da je Berlinguette okrepil mo\xc5\xa1tvo Galt Professionals v ligi Ontario Professional Hockey League. Potem ko je z ekipo osvojil ligo, je izzival mo\xc5\xa1tvo Ottawa Hockey Club za Stanleyjev pokal, a je s soigralci moral priznati premo\xc4\x8d nasprotnemu mo\xc5\xa1tvu, kon\xc4\x8dni izid je bil 4-7._NEWLINE_Sezono 1911/12 je prebil deloma v ligi NHA (igral je za Montreal Canadiense), deloma pa v ligi MPHL, v kateri je igral za ekipo Moncton Victorias. Po koncu sezone se je dokon\xc4\x8dno odlo\xc4\x8dil, da bo nastopal za Canadiense. V ligi NHA je tako branil barve Canadiensov vse do leta 1917, ko je liga razpadla in postala liga NHL. V Montrealu je ostal tudi po ustanovitvi nove lige in za Canadiense igral do leta 1923, ko se je preselil v mo\xc5\xa1tvo Saskatoon Crescents, ki je nastopalo v konkuren\xc4\x8dni ligi Western Canada Hockey League. V Saskatoonu je ostal le eno leto in nato okrepil NHL mo\xc5\xa1tvo Montreal Maroons, a je v njem prebil le eno sezono. V sezoni 1925/26 je namre\xc4\x8d nastopal za drugo NHL mo\xc5\xa1tvo, Pittsburgh Pirates. Kariero je kon\xc4\x8dal leta 1927 po eni sezoni igranja za Can-Am klub Quebec Castors.'